TARYBOS REGLAMENTAS
2005 m. birželio 7 d.
panaikinantis Sprendimą 2005/136/EB dėl perviršinio deficito Nyderlanduose
(2005/729/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 104 straipsnio 12 dalį,
atsižvelgdama į Komisijos rekomendaciją,
kadangi:
(1)
Sprendimu 2005/136/EB (1), Komisijai rekomendavus pagal Sutarties 104 straipsnio 6 dalį, Taryba nusprendė, kad Nyderlanduose yra susidaręs perviršinis deficitas.
(2)
Pagal Sutarties 104 straipsnio 7 dalį Taryba 2004 m. birželio 2 d. pateikė Nyderlandams rekomendaciją, siekiant panaikinti perviršinį deficitą. Šioje rekomendacijoje, siejant ją su 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (2) 3 straipsnio 4 dalimi, buvo nurodytas terminas - ne vėliau kaip iki 2005 m. - ištaisyti perviršinį deficitą.
(3)
Pagal Sutarties 104 straipsnio 12 dalį Tarybos sprendimas dėl perviršinio deficito turi būti panaikinamas, kai perviršinis deficitas atitinkamoje valstybėje narėje, Tarybos manymu, yra ištaisytas.
(4)
Protokole dėl perviršinio deficito procedūros yra pateikti „valdžios sektoriaus“ ir „deficito“ sąvokų apibrėžimai pagal Europos integruotų ekonominių sąskaitų sistemos antrąjį leidimą. Duomenis deficito perviršio procedūrai pateikia Komisija.
(5)
Remiantis Komisijos pateiktais duomenimis, gautais Nyderlandams iki 2005 m. kovo 1 d. pateikus duomenis pagal 1993 m. lapkričio 22 d. Tarybos reglamentą (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (3), vėlesne atnaujinta valdžios sektoriaus duomenų ataskaita Eurostatui 2005 m. kovo 31 d. ir Komisijos tarnybų 2005 m. pavasario prognoze, galima daryti šias išvadas:
-
bendras 2004 m. valdžios sektoriaus deficitas, palyginti su 3,2 % BVP 2003 m., sudarė 2,3 % BVP. 2004 m. rezultatai atitiko Tarybos rekomendaciją, pateiktą pagal Sutarties 104 straipsnio 7 dalį, visų pirma dėl valdžios sektoriaus deficito sumažinimo žemiau 3 % BVP pamatinės vertės vėliausiai iki 2005 m. 2004 m. biudžetas buvo koreguojamas taikant svarbias taupymo priemones, iš dalies numatytas 2004 m. biudžete ir iš dalies priimtas 2004 m. balandžio 14 d. su papildomu konsolidavimo paketu. Be to, mažesnį deficitą lėmė ir didesnės, nei tikėtasi, mokestinės pajamos ir papildomos pajamos iš gamtinių dujų pardavimo pakilus naftos kainoms;
-
taikytomis biudžetinėmis priemonėmis siekiama užtikrinti ilgalaikį valdžios sektoriaus balanso pagerėjimą. Komisijos tarnybų 2005 m. pavasario prognozėje 2005 m. numatomas tolesnis valdžios sektoriaus deficito sumažėjimas iki 2,0 % BVP, daugiausia dėl taupymo priemonių, pagrindinai struktūrinio pobūdžio, kurios sudarė 0,5 % BVP. Šis rodiklis atitinka oficialų tikslą sumažinti deficitą iki 2,1 % BVP. Komisijos tarnybų 2005 m. pavasario prognozėje, remiantis dabartine politika, 2006 m. numatomas tolesnis deficito mažėjimas iki 1,6 % BVP, o tai rodo ilgalaikį biudžeto deficito ištaisymą;
-
biudžeto konsolidavimą sustiprins kiekvienam ciklui koreguojamo deficito sumažinimas. Po to, kai bus ištaisytas perviršinis deficitas, kiekvienam ciklui koreguojamas deficitas turėtų būti beveik subalansuotas. 2004 m. kiekvienam ciklui koreguojamas deficitas, palyginti su 2,0 % BVP 2003 m., žymiai sumažėjo iki 1,2 % BVP. Komisijos tarnybų 2005 m. pavasario prognozėje 2005 m. numatomas tolesnis kiekvienam ciklui koreguojamo deficito sumažinimas 0,8 % BVP, iki 0,4 % BVP, o tai yra artima subalansuotam biudžetui; 2006 m. prognozuojamas mažėjimas iki 0,0 % BVP;
-
Pagal 2005 m. kovo mėn. pranešimą apie perviršinio deficito procedūrą, 2004 m. valdžios sektoriaus skolos santykis buvo mažesnis nei 60 % BVP pamatinės vertės. Komisijos tarnybų 2004 m. pavasario prognozėje numatoma, jog ši riba neturėtų būti viršyta 2005 m. ir 2006 m.
(6)
Todėl Sprendimas 2005/136/EB turėtų būti panaikintas,
PRIĖMĖ ŠĮ SPRENDIMĄ:
1 straipsnis
Atlikus bendrą įvertinimą galima daryti išvadą, kad Nyderlandai ištaisė susidariusį perviršinį deficitą 2004 m. pagal 2004 m. birželio 2 d. Nyderlandams remiantis Sutarties 104 straipsnio 7 dalimi pateiktą rekomendaciją.
2 straipsnis
Sprendimas 2005/136/EB yra panaikinamas.
3 straipsnis
Šis sprendimas yra skirtas Nyderlandų Karalystei.
Priimta Liuksemburge, 2005 m. birželio 7 d.